10.5.2023 г.
BG
Официален вестник на Европейския съюз
C 165/7
При последното обобщаване на елементите, характеристиките и параметрите, обект на мониторинг в ЕС за всички дескриптори на РДМС, бяха установени пропуски в мониторинга.
От докладваната информация е трудно да се оценят връзките с другите задължения за докладване по РДМС (а именно членове 8, 9, 10 и 13), особено поради факта, че доброто състояние на околната среда, целите и мерките не са били докладвани по достатъчно конкретен и измерим начин в предишните доклади по РДМС, както беше подчертано в оценката на Комисията за 2022 г.
Освен това общите програми за мониторинг в различните сектори и региони не се докладват последователно.
Това показва, че държавите членки все още не се възползват максимално от връзките с други сектори на национално или регионално равнище, което води до липса на ефективност.
Работата по отстраняване на тези пропуски следва да бъде приоритетна за държавите членки на всички равнища на изпълнение на директивата.
Настоящите препоръки следва да помогнат на държавите членки да запълнят пропуските и да разработят ефективни програми за мониторинг, които в крайна сметка ще допринесат за постигането на техните екологични цели.
Наличието на чиста морска и крайбрежна среда в добро състояние не е само правно изискване или морално задължение към бъдещите поколения.
То представлява също така необходимата основа за всички морски дейности и съществено условие за устойчивостта на ключови икономически сектори, като рибарството и туризма.
Това прави опазването и системния мониторинг на морската и крайбрежната среда наистина значима инвестиция, включително от икономическа гледна точка.
Комисията е наясно, че мониторингът на параметрите на околната среда за извършването на оценка на морската среда изисква огромни усилия.
Той обхваща многобройни аспекти, включващи много морски видове, местообитания и множество антропогенни въздействия и натиск.
Усилията, положени от държавите членки, са забележителни и въпреки установените недостатъци следва да се признае, че координираният мониторинг на морската среда в ЕС в рамките на РДМС и наличието на четири регионални морски конвенции е уникално постижение в световен мащаб.
Както е подчертано в доклада до Европейския парламент и Съвета относно изпълнението на РДМС през 2020 г (36)., Комисията счита, че директивата представлява хармонизирана правна рамка, която дава възможност за непрекъснати подобрения в събирането на данни и насърчава разработването на всеобхватни морски програми за мониторинг.
В същия доклад Комисията посочва още, че данните, събрани от държавите членки чрез програмите за мониторинг по РДМС, често не са съпоставими.
В него се посочва и това, че тези програми за мониторинг невинаги са свързани с целите, и тъй като те са разработени преди мерките, връзката между двете също не е оптимална.
Комисията счита, че програмите за мониторинг следва да измерват по хармонизиран начин състоянието на морската среда, постигането на екологичните цели и ефективността на мерките.
Комисията ще включи тези съображения в текущия преглед на РДМС, като същевременно ще се стреми да опрости изискванията за докладване.
В крайна сметка данните, получени от тези програми за мониторинг, са от съществено значение за изпълнението на Европейския зелен пакт, като при наличие на такива данни те ще бъдат включени в рамките за мониторинг на нулевото замърсяване и биологичното разнообразие съгласно общата рамка за мониторинг по осмата Програма за действие за околната среда (ПДОС).
И накрая, те ще допринесат също така за изпълнението на глобалната рамка за биологичното разнообразие зот Кунмин—Монреал чрез снабдяването с данни на свързаните с морето водещи и други показатели и чрез улесняване на адаптирането на националните стратегии и планове за действие в областта на биологичното разнообразие.
(36) Доклад относно изпълнението на Рамковата директива за морска стратегия (europa.eu)